Broj: 711-I-1019-M-93/18-02-8

Zagreb, 13. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnice Helene Crnković, zamjenice općinskog načelnika Općine Mrkopalj,** za davanjem mišljenja Povjerenstva, na 18. sjednici, održanoj 13. srpnja 2018.g., daje sljedeće

**MIŠLJENJE**

1. **Sukladno odredbama ZSSI-a nema zapreke da dužnosnica Helena Crnković, zamjenica općinskog načelnika Općine Mrkopalj, nakon prestanka obnašanja navedene dužnosti, stupi u radni odnos u navedenoj jedinici lokalne samouprave pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11. i 04/18.).**
2. **Povjerenstvo upućuje dužnosnicu Helenu Crnković da se, u cilju očuvanja vlastite vjerodostojnosti i očuvanja povjerenja građana u tijela javne vlasti te otklanjanja sumnje da je koristila dužnost zamjenice općinskog načelnika Općine Mrkopalj radi postizanja osobnog probitka, izuzme iz svakog, pa i posrednog, oblika sudjelovanja u postupku provedbe javnog natječaja za zapošljavanje u Općini Mrkopalj u kojem bi dužnosnica bila jedan od prijavljenih kandidata.**
3. **Na temelju članka 14. stavka 1. u vezi s člankom 20. stavkom 3. ZSSI-a dužnosnica Helena Crnković za vrijeme obnašanja dužnosti zamjenice općinskog načelnika Općine Mrkopalj, kao ni u razdoblju od dvanaest mjeseci nakon prestanka obnašanja navedene dužnosti ne može biti članica uprave, odnosno direktorica, niti jednog trgovačkog društva.**

Obrazloženje

Zahtjev za davanjem mišljenja Povjerenstva podnijela je dužnosnica Helena Crnković, zamjenica općinskog načelnika Općine Mrkopalj. U knjigama ulazne pošte zahtjev je zaprimljen pod poslovnim brojem: 711-U-2096-M-93/18-01-5, dana 5. srpnja 2018.g., povodom kojeg se vodi predmet broj M-93/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Helena Crnković povodom obnašanja dužnosti zamjenice općinskog načelnika Općine Mrkopalj, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da dužnost zamjenice općinskog načelnika Općine Mrkopalj obnaša kao volonter te da je nedavno raspisan natječaj za zapošljavanje Jedinstvenog upravnog odjela Općine Mrkopalj za radno mjesto stručnjaka za računovodstvo i financije na neodređeno vrijeme. Dužnosnica od Povjerenstva traži mišljenje može li se javiti na predmetni natječaj te može li se javiti na natječaj za direktora komunalnog trgovačkog društva.

Člankom 7. ZSSI-a propisana su zabranjena djelovanja dužnosnika. Između ostalog, točkom b) navedenog članka propisano je da je dužnosnicima zabranjeno ostvariti ili dobiti pravo u slučaju da se krši načelno jednakosti pred zakonom. Točkom c) istog članka propisano je da je dužnosnicima zabranjeno utjecati na odluku nekog tijela ili osobe radi osobnog probitka ili probitka povezane osobe.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 8. Zakona o službenicima i namještenicima u lokalnoj i područnoj (regionalnoj) samoupravi propisano je da se postupak prijma u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člankom 17. do 20. istog Zakona propisano je da se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnika, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Povjerenstvo obrazlaže da ZSSI ne sadrži odredbu kojom bi dužnosnicima nakon prestanka obnašanja dužnosti bilo izričito zabranjeno zasnivanje radnog odnosa u tijelu javne vlasti u kojem su obnašali dužnost te stoga sukladno odredbama ZSSI-a načelno nema zapreke da se dužnosnica Helena Crnković nakon prestanka obnašanja dužnosti zamjenice općinskog načelnika Općine Mrkopalj zaposli u istoj jedinici lokalne samouprave. Pritom je Općina Mrkopalj obvezna postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi kojim je propisana obveza provođenja javnog natječaja za prijam u službu kojeg provodi povjerenstvo posebno imenovanu za tu svrhu.

Međutim, s obzirom da će dužnosnica dužnost zamjenice općinskog načelnika Općine Mrkopalj obnašati i za vrijeme provođenja natječaja za zapošljavanje u istoj Općini, ukoliko upravo dužnosnica bude izabrana kao najbolji kandidat na navedenom natječaju, mogao bi se stvoriti vanjski dojam da je koristila navedenu dužnost u cilju postizanja osobnog probitka. Dužnosnica stoga, u postupku provedbe javnog natječaja za prijam u službu u Općini Mrkopalj, ne smije ni na koji način koristiti utjecaj koji ima povodom obnašanja dužnosti zamjenice općinskog načelnika u navedenoj jedinici lokalne samouprave u cilju postizanja prednosti pred ostalim kandidatima za isto radno mjesto kako ne bi došlo do počinjenja nekog od zabranjenih djelovanja iz članka 7. ZSSI-a. Povjerenstvo stoga upućuje dužnosnicu da se, u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku provedbe javnog natječaja na koji je i sama podnijela prijavu.

Povjerenstvo nadalje obrazlaže da je zabrana članstva u upravnim tijelima i nadzornim odborima trgovačkih društava iz članka 14. stavka 1. ZSSI-a propisana beziznimno i odnosi se na članstvo u upravnim tijelima i nadzornim odborima svih trgovačkih društava, neovisno o tome jesu li u privatnom vlasništvu ili u vlasništvu jedinice lokalne ili područne (regionalne samouprave). Zabrana članstva u upravnim tijelima i nadzornim odborima trgovačkih društava obvezuje dužnosnike za vrijeme obnašanja dužnosti te još dvanaest mjeseci od dana prestanka obnašanja dužnosti.

Slijedom navedenoga, dužnosnica Helena Crnković za vrijeme, a ni u razdoblju od dvanaest mjeseci nakon prestanka obnašanja dužnosti zamjenice općinskog načelnika Općine Mrkopalj ne može biti direktorica, odnosno članica uprave niti jednog trgovačkog društva.

U slučaju namjere da se dužnosnica u razdoblju od godine dana nakon prestanka obnašanja dužnosti zamjenice općinskog načelnika Općine Mrkopalj, javi na natječaj za neko drugo radno mjesto, različito od položaja direktora, odnosno člana uprave trgovačkog društva, u poslovnom subjektu koji je za vrijeme njezina mandata bio u poslovnom odnosu s Općinom Mrkopalj, dužnosnica je na temelju članka 20. stavka 4. obvezna zatražiti prethodnu suglasnost Povjerenstva.

Povjerenstvo ukazuje dužnosnici da status dužnosnika prestaje istekom mandata, međutim obveze koje za dužnosnike proizlaze iz članka 7., 8., 9., 14. i 17. ZSSI-a traju još dvanaest mjeseci nakon prestanka obnašanja dužnosti.

Povjerenstvo također ukazuje dužnosnici na odredbu članka 89. stavka 2. podstavka 40. Zakona o lokalnim izborima („Narodne novine“ broj 144/12.) kojom je propisano da općinski načelnik, gradonačelnik, župan i njihovi zamjenici za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinice lokalne, odnosno područne (regionalne) samouprave. Člankom 90. istog Zakona propisano je da općinski načelnik, gradonačelnik i župan te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od dana prihvaćanja nespojive dužnosti. U slučaju da navedeni dužnosnici ne podnesu ostavku u roku od 8 dana od dana prihvaćanja nespojive dužnosti, mandat im prestaje po sili zakona. Za tumačenje Zakona o lokalnim izborima nadležno je Ministarstvo uprave.

Slijedom svega navedenog, Povjerenstvo je donijelo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Helena Crnković, osobno

2. Objava na internetskoj stranici Povjerenstva

3. Pismohrana